b'\n_START_ARTICLE_\nLyhyth\xc3\xa4nt\xc3\xa4kenguru\n_START_SECTION_\nLevinneisyys\n_START_PARAGRAPH_\nLuonnossa lyhyth\xc3\xa4nt\xc3\xa4kenguru el\xc3\xa4\xc3\xa4 hyvin suppealla alueella L\xc3\xa4nsi-Australiassa. Se on k\xc3\xa4ynyt harvinaiseksi, mutta on suojeltuna lajina selvinnyt rannikon edustan saarilla, joita ovat Bald Island, Rottnest Island ja Garden Island. Lis\xc3\xa4ksi se esiintyy harvalukuisena Penguin Island -saarella. N\xc3\xa4ill\xc3\xa4 saarilla ei ole kettuja eik\xc3\xa4 kissoja. Rottnest Islandilla se on jopa yleinen; siell\xc3\xa4 se asuu hyvinkin erilaisissa ymp\xc3\xa4rist\xc3\xb6iss\xc3\xa4 puolikuivista pensastoista aina ihmisen hoitamiin puutarhoihin.\n_START_SECTION_\nKuvaus\n_START_PARAGRAPH_\nLyhyth\xc3\xa4nt\xc3\xa4kenguru painaa 2,5\xe2\x80\x935\xc2\xa0kg ja on pituudeltaan 40\xe2\x80\x9354\xc2\xa0cm. Sill\xc3\xa4 on kenguruksi lyhyt h\xc3\xa4nt\xc3\xa4: 25\xe2\x80\x9330\xc2\xa0cm. Lyhyth\xc3\xa4nt\xc3\xa4kenguru on rakenteeltaan tanakka; sill\xc3\xa4 on py\xc3\xb6re\xc3\xa4s\xc3\xa4rm\xc3\xa4iset korvat sek\xc3\xa4 lyhyt ja leve\xc3\xa4 p\xc3\xa4\xc3\xa4. K\xc3\xb6mpel\xc3\xb6lt\xc3\xa4 vaikuttavasta ulkon\xc3\xa4\xc3\xb6st\xc3\xa4\xc3\xa4n huolimatta se kykenee kiipe\xc3\xa4m\xc3\xa4\xc3\xa4n pieniin puihin ja pensaisiin. Sen karhean turkin v\xc3\xa4ri vaihtelee harmahtavan ruskeasta kellert\xc3\xa4v\xc3\xa4\xc3\xa4n.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nLyhyth\xc3\xa4nt\xc3\xa4kenguru on luonteeltaan sosiaalinen. Se kokoontuu suuriksi ryhmiksi sinne miss\xc3\xa4 ravintoa on saatavilla: Erityisesti se pit\xc3\xa4\xc3\xa4 hein\xc3\xa4-, sara- ja mehikasveista sek\xc3\xa4 kasvien lehdist\xc3\xa4. Rottnest Islandilla joidenkin yksil\xc3\xb6iden terveydentila on heikentynyt merkitt\xc3\xa4v\xc3\xa4sti hyv\xc3\xa4\xc3\xa4 tarkoittavien turistien tarjottua niille sopimatonta ravintoa kuten leip\xc3\xa4\xc3\xa4. Nyky\xc3\xa4\xc3\xa4n vierailijoita pyydet\xc3\xa4\xc3\xa4nkin olemaan ruokkimatta lyhyth\xc3\xa4nt\xc3\xa4kenguruja. Liikkeilt\xc3\xa4\xc3\xa4n lyhyth\xc3\xa4nt\xc3\xa4kenguru on suurkenguruiden kaltainen: Se etenee loikkimalla, hyppyjens\xc3\xa4 pituutta vaihdellen.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nAustralian mantereella lyhyth\xc3\xa4nt\xc3\xa4kenguru lis\xc3\xa4\xc3\xa4ntyy ymp\xc3\xa4rivuotisesti, mutta Rottnest Islandilla vain loppukes\xc3\xa4st\xc3\xa4. Se synnytt\xc3\xa4\xc3\xa4 vain kerran vuodessa, yhden poikasen kerrallaan. Ravintomineraaleista kuparia esiintyy Rottnest Islandilla melko v\xc3\xa4h\xc3\xa4n, mink\xc3\xa4 on todettu haittaavan lyhyth\xc3\xa4nt\xc3\xa4kengurun lis\xc3\xa4\xc3\xa4ntymist\xc3\xa4 siell\xc3\xa4.\n_START_SECTION_\nLyhyth\xc3\xa4nt\xc3\xa4kenguru ja ihminen\n_START_PARAGRAPH_\nLyhyth\xc3\xa4nt\xc3\xa4kenguru ei pelk\xc3\xa4\xc3\xa4 ihmist\xc3\xa4, vaan tulee usein ihmisen l\xc3\xa4helle, erityisesti Rottnest Islandilla. Siell\xc3\xa4 k\xc3\xa4vij\xc3\xb6it\xc3\xa4 on kuitenkin sakon uhalla kielletty kajoamasta lyhyth\xc3\xa4nt\xc3\xa4kenguruihin. Ik\xc3\xa4vimmiss\xc3\xa4 tapauksissa k\xc3\xa4vij\xc3\xa4t ovat vahingoittaneet ja jopa surmanneet lyhyth\xc3\xa4nt\xc3\xa4kenguruja. T\xc3\xa4ll\xc3\xb6in my\xc3\xb6s rangaistukset ovat olleet tuntuvasti ankarampia.\n_START_SECTION_\nUhanalaisuus\n_START_PARAGRAPH_\nVaikka lyhyth\xc3\xa4nt\xc3\xa4kengurua esiintyykin rannikon pienill\xc3\xa4 saarilla runsaasti, sen levinneisyysalue on hyvin suppea, ja siksi sen uhanalaisuusluokitukseksi on m\xc3\xa4\xc3\xa4ritetty vaarantunut. Australian mantereella, jossa sit\xc3\xa4 uhkaavat saalistajat kuten ketut, se tarvitsee tihe\xc3\xa4\xc3\xa4 kasvillisuutta pakopaikakseen. Maatalouden kehittyminen on v\xc3\xa4hent\xc3\xa4nyt lyhyth\xc3\xa4nt\xc3\xa4kengurulta t\xc3\xa4llaisia luontaisia pako- ja asuinpaikkoja, mik\xc3\xa4 osaltaan on vaikeuttanut sen selvi\xc3\xa4mist\xc3\xa4. Toisaalta ongelmaa ovat pahentaneet dingot, ihmisen tuomat kissat ja koirat sek\xc3\xa4 my\xc3\xb6s viel\xc3\xa4 j\xc3\xa4ljell\xc3\xa4 olevien soiden raivaus ja poltto.\n_START_SECTION_\nEurooppalaisten l\xc3\xb6yd\xc3\xb6s\n_START_PARAGRAPH_\nLyhyth\xc3\xa4nt\xc3\xa4kenguru oli ensimm\xc3\xa4isi\xc3\xa4 eurooppalaisten Australiasta l\xc3\xb6yt\xc3\xa4mi\xc3\xa4 nis\xc3\xa4kk\xc3\xa4it\xc3\xa4. Alankomaalainen merenkulkija Samuel Volckertzoon kirjoitti vuonna\xc2\xa01658 Rottnest Islandilla n\xc3\xa4hdyst\xc3\xa4 "villist\xc3\xa4 kissasta". Vuonna\xc2\xa01696 Willem de Vlamingh luuli lyhyth\xc3\xa4nt\xc3\xa4kenguruja rotiksi, ja antoi saarelle hollanninkielisen nimen Rottenest (suom. "Rotanpes\xc3\xa4").'